Hindistonda 100 ga yaqin taksichini o‘ldirishda gumon qilingan sobiq shifokor qo‘lga olindi

Politsiya ma'lumotlariga ko‘ra, Sharma 2004 yilda tana a'zolarini noqonuniy ko‘chirib o‘tkazishga aloqadorligi uchun umrbod qamoq jazosi olgan. U o‘z qilmishi uchun Jaypurning markaziy turmasida 16 yil o‘tkazgan va yaxshi xulqi uchun 20 kunga ozodlikka chiqarilgan. 
Biroq sobiq shifokor turmaga qaytishni istamagan va fursatdan foydalanib, qochib ketgan. U qo‘shni shtatga ko‘chib o‘tib, yarim yil davomida politsiyadan yashirinib yurgan. Qochoq bu vaqt ichida uylanishga va hattoki ko‘chmas mulk bilan bog‘liq firibgarlikda ishtirok etishga ulgurgan.
Sharma hibsga olingandan keyin 2000-yillar boshida taksichilar o‘ldirilishiga aloqadorligini aytib bergan. U va uning sheriklari haydovchilarni aldab-avrab, so‘ngra ularni o‘ldirishgan. Jasadlar esa Kasganja shahridagi timsohlar bilan to‘lib-toshgan Hazar kanaliga tashlangan. Jinoyatchilar shu tariqa o‘z qabih ishlari izlarini yo‘qotmoqchi bo‘lishgan, qurbonlar avtomobillarini esa sotib yuborishgan.
Politsiyada ta'kidlanishicha, Sharma hibsga olinish vaqtida o‘zini bamaylixotir tutgan va qochishga urinmagan. U bir kun davomida so‘roq qilingan. Undan o‘sha kezlarda OAVda 100 ga yaqin qotilliklar haqida xabar qilingani borasida so‘ralganda, u 50-qurbondan keyin hisobdan adashib ketganini aytgan. “Balki 100 nafar bo‘lgandir. Buni eslab qolish osonmas”, deb javob qilgan jinoyatchi.